**Zöld szemlélettel alakul át az Andrássy út és a Városháza park a karácsonyi díszkivilágítása Budapesten**

**A zöld környezet megóvását előtérbe helyezve idén a Budapesti Dísz- és Közvilágítási Kft új, környezetbarát díszekkel fényesíti majd Budapest belső közterületeit advent első vasárnapjától. A fák megóvása mellett fontos szempont lesz az energiahatékonyság is.**

Főtájépítész Úrral tavasszal egyeztettünk, és jelezte, hogy a zöld szemléletváltáshoz nem csak az szükséges, hogy fejlesszük a város zöldfelületeit, hanem az is, hogy hogyan tudnának a fővárosi vállalatok is jobban odafigyelni erre. Ilyen volt pl. a karácsonyi díszkivilágítás ügye is.

A korábbi években az Andrássy úton és a Városháza parkban fákra tekert fényfüzéreket használtunk a karácsonyi hangulat megteremtésére.

Főtájépítész úr elmondta, hogy véleménye szerint, a fákra feltekert fényfűzérek a feltekerés és letekerés idején sérüléseket okozhatnak az ágrendszerben, s ezek a sérülések fertőzési gócokat alakíthatnak ki, leronthatják az egyébként sem jó állapotú fák egészségét.

Ezért konzultálni kezdtünk a közös megoldás érdekében és megnéztük közösen, lehetne-e máshogy. Olyan pályázatot írtunk ki, aminél az volt a fő szempont, hogy lehetne az Andrássy úton másként, a környezeti szempontokat érvényesítve megoldani a karácsonyi díszítést.

Nem volt egyszerű feladat, mert valamilyen, csak az út felett átfeszített díszítésről lehetett szó. A közvilágítási kandeláberek azonban nem alkalmasak jelenleg keresztirányú terhelésre, nem így tervezték statikai stabilitását.

Maradtak tehát a fák. Itt azonban nagyon kellett vigyázni, nehogy olyan terhelés érje a fákat, ami kárt okoz bennük.

Főtájépítész úr javaslatára sikerült olyan megoldást találni, amellyel a fákra rögzíthető a tartóelem. Ez egy favédő heveder, aminek a végén levő karabinerhez csatlakoztatható az átfeszített, teherbíró fém sodrony, ami íly módon nem sérti fel a fák kérgét, és a fa sérülése nélkül évekig használható.

Az átfeszítések helyének kijelölésében és a hevederek felhelyezéskor igénybe vettük a Főkert segítségét, szakfelügyeletük mellett valósult meg a kihelyezés. Szép példája ez a kölcsönös érdekek alapján alapuló, sikeres szakmai együttműködésnek.

Az idén tehát, az Andrássy út és a Városháza park díszítésének látványa eltér a korábban megszokottól, mert a környezetvédelmi szempontokat helyezi előtérbe. A díszek nagyrészt környezetbarát anyagokból, újrahasznosítható fapellet, valamint alumínium felhasználásával készült. Az Andrássy út Deák tértől Oktogonig tartó szakaszán 26 fapár között átfeszített, 182 db, mintegy 60%-ban organikus anyagokat tartalmazó dísz található majd. Emellett a látványkép fokozása érdekében, az útszakaszon található kandelábereket, stilizált karácsonyfára emlékeztető háromdimenziós fénykúppal díszítjük.

A Városháza parkban szintén fapellet alapanyagú fafonatból készített piros szívekkel, arany harangokkal és gömbdíszekkel ékesítünk fel 20 fát, melyeken így összesen 440 db dísz található majd.

A két helyszínen elhelyezett díszekhez felhasznált organikus anyagok az életciklus végén újrahasznosíthatóak, ezzel is csökkentve a főváros ökológiai lábnyomát.

Ezen a két helyszínen az összes dísz beépített teljesítménye 8,5 kW. Ez 40%-kal kevesebb a korábbi években felhasználtnál.

A tavaly átalakított Vörösmarty téren is tovább bővül a korábbi díszítés. A téren álló fákat, karácsonyfadíszeket imitáló színes szalagos gömbök ékesítik, szinte egy feldíszített karácsonyfát idéznek. A tér közepén ellipszis alakban elhelyezkedő oszlopokon és az oroszlános kút körül összesen 16 db, a tér magas oszlopain korábban már megtalálható szalagos gömbdíszek arányosított, kisebb változata található, megőrizve a tér díszítésének hangulatát.